वैसे मेरे बहुत पुराने परिचित रहे हैं उदय प्रकाश। मुझे यहां परिचित की जगह मित्र लिखना चाहिए। पर जान बूझ कर नहीं लिख रहा। क्यों कि अब जिस तरह का आचरण वह करने लगे हैं, बात बेबात विवेक और संयम गंवा कर बौखलाने लगे हैं, उस आधार पर कह सकता हूं कि कल को वह पूछ सकते हैं कि कौन दयानंद पाण्डेय? यह कौन है, क्या करता है ? यह तो ब्राह्मण है। आदि-आदि। तो परिचित लिखना भी यहां शायद उन के अर्थ में अपराध ही है। वह मैं परिचित भी हूं उन से, अपनी बीमारी में भूल सकते हैं। और अपनी बेख़याली में पूछ सकते हैं धमकाते हुए कि यह दयानंद पांडेय है कौन ? मैं इसे नहीं जानता। यह जो भी बोल रहा है सब सरासर झूठ बोल रहा है। यह सुलूक वह अनगिन बार कई लोगों के साथ कर चुके हैं। करते ही रहते हैं। जब ज़िद और अहंकार में वह आते हैं तो जैसे अल्जाइमर नाम की बीमारी उन पर सवार हो जाती है। वही अल्जाइमर जिस में आदमी सब कुछ भूल जाता है। याददाश्त चली जाती है। वही अल्जाइमर्स जिस के शिकार जार्ज फर्नांडीज हैं इन दिनों और जया जेटली और लैला फर्नांडीज के बीच झूल रहे हैं।